SET เปิดรูด 9 จุด เซ่นแรงขาย “หุ้นแบงก์” หลังธปท.สั่งงดปันผล-ซื้อหุ้นคืน
SET เปิดรูด 9 จุด เซ่นแรงขาย “หุ้นแบงก์” หลังธปท.สั่งงดปันผล-ซื้อหุ้นคืน
22 มิ.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.01 น. อยู่ที่ 1,361.79 จุด ลบ 9.03 จุด หรือ 0.66% สูงสุดที่ 1,363.74 จุด ต่ำสุดที่ 1,358.72 จุด มูลค่าการซื้อขาย 5.5 พันล้านบาท
ด้านบล.กรุงศรี จำกัด (มหาชน) มองแนวโน้มตลาดหุ้นวันนี้เป็นลบ โดยคาด SET ปรับตัวลงทดสอบ 1,350 – 1,355 จุดก่อนจะสลับดีดตัว จากข่าวลบกลุ่มธนาคารหลังธปท.สั่งธนาคารพาณิชย์งดจ่ายเงินปันผลงวดครึ่งปี 2563 พร้อมงดการซื้อหุ้นคืนเพื่อรักษาระดับเงินกองทุนให้เข้มแข็งจากผลกระทบ Covid-19 ซึ่งสะท้อนให้เห็นว่าปัญหา Npl มีโอกาสเร่งตัวขึ้นมาก นอกจากนี้ความกังวลการระบาดรอบสองของไวรัส Covid-19 หลังยอดผู้ติดเชื้อรายใหม่เพิ่มขึ้นมากโดยเฉพาะในบราซิล สหรัฐและอินเดีย
ด้านบล.ฟินันเซีย ไซรัส คาด SET Index จะแกว่งตัว Sideways to Sideways Down ในกรอบ 1,360-1,375 จุด โดยกลุ่มที่คาดว่าจะกดดันตลาดคือกลุ่มธนาคารหลังธปท.ขอให้งดจ่ายปันผลระหว่างกาลและซื้อหุ้นคืน ซึ่งอาจสร้างความกังวลในแง่มุมมองของธปท.ต่อการฟื้นตัวของเศรษฐกิจที่อ่อนแอกว่าคาด
อย่างไรก็ตามเราคาดว่ากลุ่มพลังงานยังประคองตลาดได้หลังราคาน้ำมันดิบยังปรับขึ้นจากการลดกำลังการผลิตของ OPEC+ เราคาดว่าตลาดอยุ่ในช่วงแกว่งตัวสร้างฐานและจับตาการระบาดของ COVID-19 ระลอกที่ 2 ควบคู่ไปกับมาตรการกระตุ้นเศรษฐกิจทั้งนโยบายการเงินและการคลังทั่วโลก
โดยฝั่งบ้านเรากนง.จะประชุมวันพุธนี้ เรายังมองจังหวะพักตัวลงของ SET Index บริเวณ 1,330-1,350 จุด+/- ซึ่งเทียบเท่า 2021PER ราว 15.7 เท่าและ Earning Yield Gap ราว 5% เป็นจังหวะในการทยอยสะสมหุ้นพื้นฐาน โดยเน้นกลุ่ม Domestic Play เป็นหลัก เช่น อาหารและเครื่องดื่ม การแพทย์ โรงไฟฟ้า สื่อสารฯ เป็นต้น